રતલામનું સ્ટેશન આવી ગયું. અમારા દરવાજા આગળ ટિકિટ ચેકર તો શું કોઈ હમાલ પણ આવી ઊભો ન હતા. અમારો ડબ્બો છેલ્લો હતો, ત્રીજા વર્ગનો હતો અને પ્લેટફોર્મ બહાર હતો. આ ડબ્બાના પેસેન્જર પાસેથી તેમને કોઈ લગેજ ઊપાડવા મળે તેમ પણ ન હતું, કેમ કે એ લોકો લગેજ સમેત હમાલને પણ ઉપાડી શકે તેવા સક્ષમ હતા ! અમે બંને જણાએ રતલામની ભૂમી ઉપર ઊતરીને હાશકારો અનુભવ્યો. મારા સુજ્ઞ વાચકો, આટલા સુધી અમારી દાસ્તાન સાંભળવા કે વાંચવા તમે અમારી સાથે રહ્યા એટલે સ્વાભાવિક છે જ કે આપણી વચ્ચે મૈત્રીભાવ બંધાય જ અને આમ તમે લોકોએ પણ હાશકારો અનુભવ્યો હશે. પરંતુ અમે આ ઘટનાનો અંત જાણીએ છીએ, કેમ કે આ ઘટના ભૂતકાળની છે અને અમે તેને વર્તમાનમાં લખી રહ્યા છીએ. તમે લોકો આ ઘટના વિષે હવે જાણી રહ્યા હોઈ તમને ક્યાંથી ખબર હોય કે પેલો અવગતિયો થએલો બહારવટિયો ટિકિટચેકરના જન્મે રતલામના સ્ટેશન ઉપર અમને દંડવા નહિ, પણ લૂંટવા આમતેમ ભમી રહ્યો હશે !